Twee kinders brand dood terwyl ma glo drink | Maroela Media
Twee kinders het oor die naweek in die Oos-Kaap dood gebrand terwyl hul ma glo gaan drink het.
Adjudant-offisier Dineo Koena, 'n polisiewoordvoerder, het Maandag gesê die kinders het in hul plakkershuis in Libode doodgebrand. Die kinders was onderskeidelik twee en vyf jaar oud.
"Na wat verneem word, het die ma die kinders in die huis toegesluit terwyl 'n kers steeds gebrand het. Sy is glo na 'n plaaslike kroeg om te gaan drink. Die pa werk as 'n veiligheidswag en was tydens die voorval by die werk," het Koena gesê.
Bure het tevergeefs probeer om die kinders uit die huis te kry en die vyfjarige seuntjie het probeer om van binne af die deur oop te maak. Albei kinders is op die toneel dood. Die ma is in hegtenis geneem op aanklagte van kinderverwaarlosing en moet binnekort in die hof verskyn.